Jill Levenberg: 'Ek wou deel wees van dié luisterdrama' | Netwerk24
Deur SZ Minnaar 30 Maart 2020 06:56
Jill Levenburg as Veronica Ruiters in Netwerk24 se eerste luisterdrama. Foto: Nardus Engelbrecht
Sy wou met alle mag en mening deel wees van Netwerk24 se heel eerste luisterdrama.
Jill sê sy het jare gelede gereeld aan radiodramas gewerk, onder meer saam met die radiolegende Margot Luyt.
"Dit is belangrik vir ’n kunstenaar om op elke moontlike manier jouself uit te daag en te strek, so ek probeer om so veel as moontlik verskillende dinge doen, want jy daag jouself uit op ’n ander manier.”
Sê maar so long is geskryf deur Anton Treurnich en was die wenner van Netwerk24 se luisterdrama-kompetisie in 2019.Dié drama van Dinsdag op Netwerk24 geluister word.
LEES OOK: Luister Dinsdag na NW24 se 1ste luisterdrama: ‘Sê maar so long’
Dit is ook die eerste keer dat Jill saam met Chris van Niekerk werk. Hierop sê sy: “Wie wil nie saam met Chris werk nie? Hy is ’n legend.”
Sê maar so long het ’n sterbelaaide rolverdeling, met Chris en Ilana Cilliers in die hoofrolle. Die ander rolle word deur Daneel van der Walt, Marvin-Lee Beukes en Cintaine Schutte vertolk.
Chris, wat die hoofkarakter, Armand Rossouw, speel, sê een van die belangrikste dinge wat iemand hom geleer het oor radiodrama, is dat jy net met een mens aan die ander kant van die mikrofoon praat.
“Jy praat nie met die hele volk nie, jy praat deur die mikrofoon met een man. Daar is miskien ’n familie wat sit en luister, maar jy sien dit as een mens en dit is hoe jy kommunikeer.”
Paraat voor die mikrofoon
Die eindproduk duur net so ’n bietjie meer as ’n uur, maar die opneem daarvan duur aansienlik langer.
Ronèl Geldenhuys, die regisseur, verduidelik wat ateljee-tyd betref, die luisterdrama drie dae neem om opgeneem en voltooi te word.
Ronèl Geldenhuys, regisseur van die luisterdrama. Foto: Nardus Engelbrecht
Op die eerste dag het sy en die tegniese regisseur, Cassi Lowers, saamgewerk om onder meer die regte byklanke te soek en bykomende dele, soos die inleiding, op te neem. Op die tweede dag kom die akteurs by en die dialoog word opgeneem en die res van die byklanke word geskep. Dit is ook die eerste en enigste keer dat almal onder een dak werk. Op die derde dag kom alles bymekaar en dan meng Ronel en Cassi die res van die opnames in of “sny hier en daar ’n glipsie uit”.
“Jy moet (as akteur) uitstekend voorbereid wees en jy moet buigsaam wees. Anders het jy ’n leserige, onvoorbereide gemors. Jy kan nie ’n antwoord in sement voorberei nie. Dit is ’n ander ding van professioneel wees, iemand gooi iets na jou toe op ’n heel ander manier as wat jy gedink het, of dit gehoor het in jou kop,” sê Ronèl.
'n Fees vir die ore
Die musikant Riku Lätti het opdrag gekry om die musiek vir die luisterdrama te skryf. Ronel sê dit is baie lekker om nuwe musiek te hê wat spesiaal vir die drama geskep is. “Dit is nie baie algemeen nie. Dit gebeur eintlik nooit.”
Ilana Cilliers, wat Bianca Truter speel, sê sy is mal oor die byklanke tydens die opname van 'n luisterdrama. Wanneer ’n akteur nie dialoog in ’n toneel het nie, word hulle ingespan vir die byklanke; van rondspeel met eetgerei om ’n ete voor te stel tot rondbeweeg in ’n klippie-mengsel om voetstappe na te maak.
“Dit is ’n lekker uitdaging en ook baie pret. Ek het nie vandag baie kans gehad om byklanke te doen nie, maar dit is eintlik my gunsteling-ding (van opnames). Dit is amper soos om in ’n band te wees,” sê Ilana.
Daneel van der Walt, wat Liana Truter speel, meen die bekoring van ’n luisterdrama lê in die klanke. “Om na mense se stemme te luister, is anders. Die goed van ‘iemand gooi ’n glas wyn in’, maar dan gooi jy net so ’n bietjie water in ’n glas. Daai goed is fantasties en dit is so old school.”
Cassi Lowers, tegniese regisseur, neem 'n selfie van haar en die akteurs. Foto: Nardus Engelbrecht
Marvin-Lee Beukes, wat Jason Ruiters speel, meen met luisterdramas word die akteur geforseer om sy stem baie meer kleur te gee, en om meer te gee as bloot akteur. “Dit vat so een of twee sinne of dalk ’n toneel of twee om net gewoond te raak om groter te speel.”
Cintaine Schutte, wat Renske Visser speel, het saam met haar ouma na radiodramas geluister, en sê sy het geweet sy wil ook eendag so iets doen.
“Dit is teater vir die blinde. Jy moet soveel kleur en nuanse en fokus daarin sit, want die persoon moet sy of haar oë kan toemaak, net kan luister, en jy moet daai hele wêreld vir hulle inkleur.”